CELEX: 22008D0951
Language: mt
Date: 2008-11-18 00:00:00
Title: 2008/951/KE: Deċiżjoni Nru 2/2008 tal-Kunsill tal-Ministri AKP-KE tat- 18 ta’ Novembru 2008 dwar l-allokazzjoni ta’ riżorsi lis-Somalja mill-10 Fond Ewropew għall-Iżvilupp

17.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 338/53
            
         DEĊIŻJONI Nru 2/2008 TAL-KUNSILL TAL-MINISTRI AKP-KE
   tat-18 ta’ Novembru 2008
   dwar l-allokazzjoni ta’ riżorsi lis-Somalja mill-10 Fond Ewropew għall-Iżvilupp
   (2008/951/KE)
   IL-KUNSILL TAL-MINISTRI AKP-KE,
   Wara li kkunsidra l-Ftehim ta’ Sħubija AKP-KE ffirmat f’Cotonou fit-23 ta’ Ġunju 2000 u rivedut fil-Lussemburgu fil-25 ta’ Ġunju 2005 (1), u b’mod partikolari l-Artikolu 93(6) tiegħu,
   Billi:
   
               (1)
            
            
               Permezz tad-Deċiżjoni Nru 3/2001 tal-Kunsill tal-Ministri AKP-KE (2), ammont ta’ EUR 149 miljun ġie allokat għall-kooperazzjoni finanzjarja għall-iżvilupp mas-Somalja għall-perijodu sal-aħħar tal-2007 mit-tmien u d-disa’ Fondi Ewropej għall-Iżvilupp (FEŻ) skond l-Artikolu 93(6) tal-Ftehim ta’ Sħubija AKP-KE. Dik id-dispożizzjoni tippermetti li l-Kunsill tal-Ministri AKP-KE jagħti appoġġ speċjali lill-Istati AKP li huma parti għall-Konvenzjonijiet preċedenti AKP-KE li, fin-nuqqas ta’ istituzzjonijiet governattivi stabbiliti b’mod normali, ma kinux f’pożizzjoni li jiffirmaw jew jirratifikaw il-Ftehim ta’ Sħubija AKP-KE.
            
         
               (2)
            
            
               Permezz tad-Deċiżjoni Nru 3/2007 tal-Kunsill tal-Ministri AKP-KE tal-25 ta’ Mejju 2007 li temenda d-Deċiżjoni Nru 3/2001 (3), din l-allokazzjoni ta’ riżorsi lis-Somalja żdiedet b’EUR 36 144 798 mid-disa’ EDF.
            
         
               (3)
            
            
               Il-Ftehim ta’ Sħubija AKP-KE rivedut, inkluż il-qafas finanzjarju pluriennali għall-perijodu 2008 sa 2013 li jinsab fl-Anness Ib (4) tiegħu, daħal fis-seħħ fl-1 ta’ Lulju 2008. L-Artikolu 93(6) tiegħu għadu japplika għas-Somalja.
            
         
               (4)
            
            
               Sabiex tiġi żgurata l-kontinwazzjoni tal-appoġġ għall-popolazzjoni tas-Somalja, huwa opportun li jiġu allokati riżorsi għal dan l-għan mill-għaxar EDF li ser ikopri l-perijodu 2008 sa 2013.
            
         
               (5)
            
            
               Is-Somalja għandha tibbenefika minn allokazzjonijiet mill-għaxar EDF li huma komparabbli ma’ dawk riċevuti minn pajjiżi mill-grupp AKP li rratifikaw il-Ftehim ta’ Sħubija AKP-KE. Kieku s-Somalja kienet inkluża fil-mudell tal-allokazzjoni tal-għajnuna tal-għaxar FEŻ, li hu bbażat fuq il-kriterji tal-ħtiġijiet u l-prestazzjoni kif stabbiliti fl-Artikolu 3 tal-Anness IV tal-Ftehim ta’ Sħubija AKP-KE, l-allokazzjoni li tirriżulta għandha tammonta għal EUR 212-il miljun biex tkopri l-appoġġ makroekonomiku, il-linji politiċi settorjali, il-programmi u l-proġetti b’appoġġ għaż-żoni prijoritarji jew mhux prijoritarji għall-assistenza Komunitarja u EUR 3,8 miljuni biex tkopri l-ħtiġijiet mhux previsti kif definiti fl-istess Artikolu. Għalhekk ammonti ekwivalenti għandhom ikunu provduti għal appoġġ speċjali.
            
         
               (6)
            
            
               Il-Kunsill tal-Ministri AKP-KE tal-25 ta’ Mejju 2007 qabel li jiddelega lill-Kumitat Kunġunt tal-Ambaxxaturi l-poter tiegħu li jlesti x-xogħol tar-reviżjoni tal-appoġġ speċjali għas-Somalja taħt l-għaxar EDF,
            
         IDDEĊIEDA KIF ĠEJ:
   Artikolu 1
   1.   Ammont ta’ EUR 215,8 miljuni għandu jittieħed mir-riżerva tal-għaxar Fond Ewropew għall-Iżvilupp għall-kooperazzjoni nazzjonali u reġjonali għall-appoġġ speċjali favur is-Somalja skond l-Artikolu 93(6) tal-Ftehim ta’ Sħubija AKP-KE. Minn dan l-ammont:
   
               (a)
            
            
               EUR 212-il miljun għandhom jiġu użat għall-bini ta’ istituzzjonijiet u l-attivitajiet ta’ żvilupp ekonomiku u soċjali, waqt li jiġu kkunsidrati b’mod partikolari l-ħtiġijiet tas-sezzjonijiet l-aktar vulnerabbli tal-popolazzjoni. Din l-allokazzjoni għandha tiġi pprogrammata taħt strateġija ta’ assistenza speċjali;
            
         
               (b)
            
            
               EUR 3,8 miljuni għandhom jiġu użati biex ikopru ħtiġijiet mhux previsti bħall-assistenza ta’ emerġenza fejn tali appoġġ ma jistax jiġi ffinanzjat mill-baġit tal-UE.
            
         2.   Il-Kummissjoni għandha tassumi l-funzjonijiet tal-Uffiċjal Nazzjonali tal-Awtoritazzjoni għall-ipprogrammar u l-implimentazzjoni ta’ din l-allokazzjoni skond Artikolu 4(5) tal-Anness IV tal-Ftehim ta’ Sħubija AKP-KE.
   Artikolu 2
   Il-Kummissjoni Ewropea hija mitluba li tieħu l-miżuri neċessarji biex tagħti effett lil din id-Deċiżjoni.
   Artikolu 3
   Din id-Deċiżjoni għandha tidħol fis-seħħ mill-jum tal-adozzjoni tagħha.
   
      Magħmula fi Brussell, 18 ta’ Novembru 2008.
      
         
            Il-President
         
         
            tal-Kumitat tal-Ambaxzxaturi AKP-KE b’delega, f’isem il-Kunsill tal-Ministri AKP-KE
         
         P. SELLAL
      
   
   
      (1)  ĠU L 209, 11.8.2005, p. 27.
   
      (2)  ĠU L 56, 27.2.2002, p. 23.
   
      (3)  ĠU L 175, 5.7.2007, p. 36.
   
      (4)  ĠU L 247, 9.9.2006, p. 22.